CELEX: 32022R0486
Language: hr
Date: 2022-01-21 00:00:00
Title: Delegirana uredba Komisije (EU) 2022/486 оd 21. siječnja 2022. o izmjeni prilogâ I. i III. Delegiranoj uredbi Komisije (EU) br. 906/2014 o dopuni Uredbe (EU) br. 1306/2013 Europskog parlamenta i Vijeća u pogledu metoda izračuna rashoda za javne intervencije

28.3.2022   
               
               
                  HR
               
               
                  Službeni list Europske unije
               
               
                  L 100/1
               
            
         DELEGIRANA UREDBA KOMISIJE (EU) 2022/486
         оd 21. siječnja 2022.
         o izmjeni prilogâ I. i III. Delegiranoj uredbi Komisije (EU) br. 906/2014 o dopuni Uredbe (EU) br. 1306/2013 Europskog parlamenta i Vijeća u pogledu metoda izračuna rashoda za javne intervencije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 20. stavke 2. i 3.,
         budući da:
         
                     (1)
                  
                  
                     Delegiranom uredbom Komisije (EU) br. 906/2014 (2) utvrđena su detaljna pravila koja se primjenjuju na rashode za javne intervencije u okviru Europskog fonda za jamstva u poljoprivredi (EFJP). Odredbe te uredbe treba izmijeniti kako bi se u uzelo obzir da se javne intervencije primjenjuju samo povremeno.
                  
               
                     (2)
                  
                  
                     U dijelu I. Priloga I. Delegiranoj uredbi (EU) br. 906/2014 utvrđene su primjenjive kamatne stope za financiranje rashoda za javne intervencije u okviru EFJP-a.
                  
               
                     (3)
                  
                  
                     Kako bi se odredile te kamatne stope, države članice trebaju obavijestiti Komisiju o prosječnoj kamatnoj stopi koju su stvarno snosile tijekom referentnog razdoblja. Ako država članica nije snosila nikakve troškove kamata, jer nije imala javno skladištene poljoprivredne proizvode, Komisija treba utvrditi referentnu kamatnu stopu na temelju prosječnih referentnih kamatnih stopa. Za države članice u kojima je euro službena valuta, referentna kamatna stopa je europska međubankovna ponudbena kamatna stopa (EURIBOR). Za države članice čija valuta nije euro, referentna kamatna stopa je međubankovna ponudbena kamatna stopa (IBOR).
                  
               
                     (4)
                  
                  
                     S obzirom na sve manji broj transakcija koje su temeljne za EURIBOR, trebalo bi utvrditi eursku kratkoročnu kamatnu stopu (€STR) kao rezervnu stopu za slučajeve kad EURIBOR nije dostupan. Za države članice čija valuta nije euro trebalo bi predvidjeti i mogućnost upotrebe rezervne stope kojom se zamjenjuje nacionalni IBOR.
                  
               
                     (5)
                  
                  
                     Trenutačno, u skladu s pravilima utvrđenima u dijelu I. Priloga I. Delegiranoj uredbi (EU) br. 906/2014, Komisija za svaku obračunsku godinu donosi provedbenu uredbu kojom se utvrđuje kamatna stopa, čak i ako nema izmjena kamatne stope te čak i ako nema javno skladištenih proizvoda. Radi pojednostavnjenja i učinkovitosti resursa primjereno je propisati da provedbena uredba Komisije kojom se utvrđuje kamatna stopa ostaje na snazi do njezina stavljanja izvan snage. Komisija bi dakle trebala ažurirati kamatnu stopu samo u slučaju primjene interventne mjere javnog skladištenja ili ako se očekuje primjena mjere interventnog otkupa.
                  
               
                     (6)
                  
                  
                     U dijelu I. točki 4. Priloga III. Delegiranoj uredbi (EU) br. 906/2014 utvrđena su pravila za određivanje primjenjivih paušalnih iznosa za Uniju ako manje od četiri države članice stave određeni proizvod u javno skladištenje. Međutim, može se dogoditi da više od četiri države članice stavi određeni proizvod u javno skladištenje ali manje od četiri države članice prijavi zabilježene troškove. Kako bi se izbjegla pravna nesigurnost pri određivanju primjenjivih paušalnih iznosa, trebalo bi dodati odredbu za slučajeve u kojima manje od četiri države članice prijavi svoje zabilježene troškove.
                  
               
                     (7)
                  
                  
                     U dijelu II. točki 3. Priloga III. Delegiranoj uredbi (EU) br. 906/2014 utvrđeno je da Komisija može prenijeti paušalne iznose prethodno određene za proizvod ako u tekućoj obračunskoj godini nije bilo ili neće biti javnog skladištenja. Radi pojednostavnjenja i učinkovitosti resursa primjenjivi paušalni iznosi ne bi se trebali rutinski utvrđivati svake godine. Umjesto toga, provedbena odluka Komisije kojom su utvrđeni ti paušalni iznosi trebala bi se nastaviti primjenjivati sve do njezina stavljanja izvan snage.
                  
               
                     (8)
                  
                  
                     Priloge I. i III. Uredbi (EU) br. 906/2014 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            Prilozi I. i III. Delegiranoj uredbi (EU) br. 906/2014 mijenjaju se kako slijedi:
            
                        (1)
                     
                     
                        u Prilogu I. dio I. mijenja se kako slijedi:
                        
                                    (a)
                                 
                                 
                                    točka 1. zamjenjuje se sljedećim:
                                    
                                                „1.
                                             
                                             
                                                Za potrebe izračuna troškova financiranja koje snosi EFJP za sredstva koje države članice koriste za otkup interventnih proizvoda Komisija određuje jedinstvenu kamatnu stopu za cijelu Uniju u skladu s člankom 20. stavkom 4. Uredbe (EU) br. 1306/2013. Jedinstvena kamatna stopa odgovara prosjeku kamatnih stopa EURIBOR za tromjesečni i dvanaestomjesečni terminski tečaj, zabilježenih tijekom šestomjesečnog referentnog razdoblja koje utvrđuje Komisija, s ponderiranjem od jedne trećine odnosno dvije trećine. Ako EURIBOR nije dostupan, upotrebljava se prosječna eurska kratkoročna kamatna stopa (€STR) zabilježena u tom šestomjesečnom referentnom razdoblju.”;
                                             
                                          
                              
                                    (b)
                                 
                                 
                                    točka 2. mijenja se kako slijedi:
                                    
                                                i.
                                             
                                             
                                                prvi podstavak zamjenjuje se sljedećim:
                                                „Radi određivanja primjenjivih kamatnih stopa, države članice obavješćuju Komisiju, na njezin zahtjev, o prosječnoj kamatnoj stopi koju su stvarno snosile tijekom referentnog razdoblja iz točke 1. najkasnije do roka navedenog u tom zahtjevu. Obavješćivanje se izvršava s pomoću obrasca koji državama članicama zadaje Komisija.”;
                                             
                                          
                                                ii.
                                             
                                             
                                                u trećem podstavku točke (a) i (b) zamjenjuju se sljedećim:
                                                
                                                            „(a)
                                                         
                                                         
                                                            za države članice čija valuta je euro, tromjesečni EURIBOR ili, ako EURIBOR nije dostupan, eurska kratkoročna kamatna stopa (€STR);
                                                         
                                                      
                                                            (b)
                                                         
                                                         
                                                            za države članice čija valuta nije euro, tromjesečni IBOR primjenjiv u predmetnoj državi članici ili, ako IBOR u predmetnoj državi članici nije dostupan, stopa koja zamjenjuje IBOR.”;
                                                         
                                                      
                                          
                              
                                    (c)
                                 
                                 
                                    u točki 3. drugi podstavak zamjenjuje se sljedećim:
                                    „Kamatne stope utvrđene Provedbenom uredbom Komisije donesenom na temelju članka 20. stavka 4. Uredbe (EU) br. 1306/2013 zaokružuju se na jedno decimalno mjesto.”;
                                 
                              
                                    (d)
                                 
                                 
                                    dodaje se sljedeća točka 4.:
                                    
                                                „4.
                                             
                                             
                                                Provedbena uredba Komisije kojom je utvrđena kamatna stopa iz točke 3. drugog podstavka nastavlja se primjenjivati do njezina stavljanja izvan snage novom provedbenom uredbom Komisije kojom se utvrđuje nova kamatna stopa.”;
                                             
                                          
                              
                  
                        (2)
                     
                     
                        Prilog III. mijenja se kako slijedi:
                        
                                    (a)
                                 
                                 
                                    u dijelu I. točka 4. zamjenjuje se sljedećim:
                                    
                                                „4.
                                             
                                             
                                                Ako manje od četiri države članice stavi određeni proizvod u javno skladištenje ili prijavi troškove fizičke operacije povezane s proizvodom iz Priloga II., paušalni iznosi za taj proizvod određuju se na temelju troškova zabilježenih u predmetnim državama članicama. Međutim, konačni paušalni iznos za taj proizvod ne smije se razlikovati za više od 2 % od prethodno utvrđenog iznosa.”;
                                             
                                          
                              
                                    (b)
                                 
                                 
                                    u dijelu II. točka 3. zamjenjuje se sljedećim:
                                    
                                                „3.
                                             
                                             
                                                Ako u predmetnoj obračunskoj godini nema javnog skladištenja, provedbena odluka Komisije kojom su utvrđeni paušalni iznosi nastavlja se primjenjivati do njezina stavljanja izvan snage novom provedbenom odlukom Komisije kojom se utvrđuju novi paušalni iznosi.”;
                                             
                                          
                              
                  
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. siječnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 549.
         
         
            (2)  Delegirana uredba Komisije (EU) br. 906/2014 od 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu rashoda za javne intervencije (SL L 255, 28.8.2014., str. 1.).